Title: VIDEO: La vicaria
Course: Història de l'art. Dos moments: l'art romà; Neoclassicisme, Romanticisme i Realisme (II)

VIDEO de l'Edu3.cat (2006). DURACIÓ: 4'27''

La vicaria

"Pinzellades d'art" analitza els detalls i la composició del quadre de Marià Fortuny "La vicaria", que es pot admirar al Museu Nacional d'Art de Catalunya, a Barcelona.

El pintor Marià Fortuny va conèixer Cecilia Madrazo l'any 1866 i un any després s'hi va casar. Precisament, "La vicaria" recull el moment en què els nuvis signen el registre eclesiàstic. La núvia i els convidats hi apareixen vestits seguint la moda del segle XVIII, tot i que l'obra s'emmarca en ple segle XIX.

Tot i que es tracta d'un quadre de dimensions petites, Fortuny va reunir en una vicaria imaginària tres esdeveniments que no tenen cap connexió entre si, tot i que formen un conjunt excel·lent.

A l'esquerra d'on es fa la signatura hi apareixen un capellà i un home que parlen discretament. A la dreta, a la sala d'espera, hi ha un grup de personatges goyescos, com ara un torero o una "maja".

A "La vicaria", Marià Fortuny fa evident el seu domini del preciosisme, és a dir, del detallisme i la minuciositat.

L'any 1870, a París, l'exposició de Fortuny va ser un gran esdeveniment, i "La vicaria" es va vendre per 70.000 francs, un elevadíssim preu per a l'època.